ALL ดิ่งต่อ 19% แพนิก “หุ้นกู้” จ่อไถ่ถอน 1.2 พันลบ. หลังเงินสดเหลือ 15 ล้าน
ALL ร่วงต่อ 19% กังวล “หุ้นกู้” จ่อครบกำหนดไถ่ถอนปีนี้ 4 รุ่น มูลค่า 1.2 พันล้าน หลังเงินสดเหลือเพียง 14.83 ล้าน ส่อแววขาดสภาพคล่องหนัก
ALL ร่วงต่อ 19% กังวล “หุ้นกู้” จ่อครบกำหนดไถ่ถอนปีนี้ 4 รุ่น มูลค่า 1.2 พันล้าน หลังเงินสดเหลือเพียง 14.83 ล้าน ส่อแววขาดสภาพคล่องหนัก
6 ม.ค. 2566

ผู้สื่อข่าวรายงานว่า วันนี้ (6 ม.ค.66) ราคาหุ้น บริษัท ออลล์ อินสไปร์ ดีเวลลอปเม้นท์ จำกัด (มหาชน) หรือ ALL ณ เวลา 10:53 น. อยู่ที่ระดับ 0.21 บาท ลดลง 0.05 บาท หรือ 19.23% สูงสุดที่ระดับ 0.26 บาท ต่ำสุดที่ระดับ 0.19 บาท ด้วยมูลค่าการซื้อขาย 19.15 ล้านบาท

สำหรับราคาหุ้น ALL ที่ปรับตัวลงต่อเนื่องนั้นคาดมาจากการผิดนัดชำระดอกเบี้ยหุ้นกู้รุ่น (ALL244A) งวดที่ 5 ในวันที่ 3 ม.ค.66 คิดเป็นจำนวนดอกเบี้ยที่ผิดนัดชำระจำนวน 10.65 ล้านบาท สาเหตุมาจากบริษัทขาดสภาพคล่อง ทำให้มีกระแสเงินสดไม่เพียงพอ โดยหุ้นกู้รุ่น (ALL244A) มีมูลค่ารวม 709.90 ล้านบาท ออกเมื่อวันที่ 1 ตุลาคม 2564 และครบกำหนดไถ่ถอนวันที่ 1 เมษายน 2567
สำหรับการผิดนัดชำระดอกเบี้ยเงินกู้ในรอบดังกล่าว สะท้อนว่าบริษัทฯ ขาดสภาพคล่องอย่างรุนแรง สอดคล้องกับเงินสดและรายการเทียบเท่าเงินสดที่บริษัทมีอยู่ในมือเหลือเพียง 14.83 ล้านบาท นอกจากนั้นส่วนของผู้ถือหุ้นจำนวน 1,910.88 ล้านบาท เมื่อเทียบกับหนี้สินมากถึง 5,765.59 ล้านบาท พบว่าค่า D/E อยู่ที่ 3.02 เท่า ถือว่าบริษัทมีหนี้สินล้นพ้นตัวพอสมควร
นอกจากนี้ ในอนาคตบริษัทฯ ยังต้องชำระดอกเบี้ยหุ้นกู้ที่ยังรออยู่ และมีครบกำหนดไถ่ถอนตามวันกำหมดของแต่ละรุ่นอีกด้วย เนื่องจาก ALL มีหุ้นกู้จำนวน 7 รุ่น มูลค่ารวม 2,334.20 ล้านบาท โดยจะครบกำหนดในปี 2566 จำนวน 4 รุ่น มูลค่ารวมทั้งสิ้น 1,204.50 ล้านบาท ซึ่งเป็นที่น่าจับตามองว่าบริษัทฯ จะมีวิธีการอย่างไรในการนำเงินมาชำระหุ้นกู้ดังกล่าว